**VYHLÁSENIE ŠTATISTICKÉHO ÚRADU SLOVENSKEJ REPUBLIKY**

Návrh zákona o sčítaní obyvateľov, domov a bytov v roku 2021 a ktorým sa mení zákon č. 595/2003 Z. z. o dani z príjmov v znení neskorších predpisov a ktorým sa dopĺňajú niektoré zákony sa predkladá bez rozporov s podpredsedom vlády, ministrom, alebo vedúcim Úradu vlády Slovenskej republiky, ako aj s inými orgánmi, ktorých sa problematika predloženého materiálu týka, alebo zasahuje do ich vecnej pôsobnosti.

Medzi Legislatívnym zámerom zákona o sčítaní obyvateľov, domov a bytov v roku 2021, ktorý vláda schválila uznesením č. 587 z 13. decembra 2017 (ďalej len „legislatívny zámer“), a predloženým návrhom zákona existujú vecne odôvodnené rozdiely, ktoré však nepredstavujú zmenu prijatého konceptu realizácie sčítania. Navrhované odchýlky od legislatívneho zámeru sú tieto:

1. Predložený návrh zákona neustanovuje okresné úrady ako možné kontaktné miesta pre elektronický zber údajov v rámci sčítania obyvateľov z dôvodu značnej pracovnej vyťaženosti zamestnancov tzv. klientskych centier zriadených na okresných úradoch, ktorí sú navyše v štátnej službe a plnenie ich úloh štátnych zamestnancov ako asistentov sčítania by mohlo byť v rozpore so zákonom č. 55/2017 Z. z. o štátnej službe a o zmene a doplnení niektorých zákonov v znení neskorších predpisov. Pre úrad nie je z hľadiska personálneho ani organizačne-technického výhodné využívať na asistované sčítanie výlučne len priestory klientskych centier, bez personálnych kapacít, ktoré by plnili úlohy stacionárneho asistenta. Namiesto toho úrad navrhuje umožniť obciam vytvorenie kontaktných miest nielen na obecných úradoch, ale aj v iných priestoroch na území obce za podmienky dodržania podmienok prevádzky kontaktného miesta, stanovených rámcovo v zákone a bližšie určených v príslušnom opatrení vydanom úradom. Vznik takýchto kontaktných miest najmä vo veľkých mestách by mal vykompenzovať stratu cca 34 klientskych centier na okresných úradoch s tým, že výdavky na ich prevádzku budú hradené z prostriedkov štátneho rozpočtu určených na sčítanie bez navýšenia celkovej výšky výdavkov rozpočtu uvedenej v doložke vybraných vplyvov.
2. Návrh zákona neurčuje povinnosti územných celkov v oblasti sčítania okrem povinnosti spolupracovať s príslušným s ústredným orgánom štátnej správy – Ministerstvom zdravotníctva SR a Ministerstvom práce, sociálnych vecí a rodiny SR pri sčítaní obyvateľov v zariadeniach, ktorých je vyšší územný celok zriaďovateľom.
3. V návrhu uznesenia vlády sa vo vzťahu k príslušníkom marginalizovaných rómskych komunít a príslušníkom iných znevýhodnených skupín obyvateľstva, ktorých znevýhodnenie nespočíva primárne v stave hmotnej núdze alebo v zdravotnom postihnutí, navrhuje uložiť splnomocnencovi vlády SR pre rómske komunity a splnomocnencovi vlády SR pre rozvoj občianskej spoločnosti povinnosť spolupráce s úradom s cieľom využiť potenciál terénnych pracovníkov napojených na činnosť týchto orgánov pri propagácii a realizácii sčítania u dotknutých skupín obyvateľov.
4. Od pôvodne navrhovaného zrušenia zákona č. 263/2008 Z. z. o sčítaní obyvateľov, domov a bytov v roku 2011, a ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, sa upúšťa z dôvodu, že z dôvodu právnej istoty v oblasti poskytovania a uchovávania údajov zo sčítania v roku 2011 je potrebné ponechať v platnosti príslušné ustanovenia zákona vrátane právneho ukotvenia účelov sčítania. Zrušovacie ustanovenie teda návrh zákona nepredpokladá a prechodné ustanovenie týkajúce sa účelov poskytovania údajov v sčítaní 2011 je bezpredmetné.
5. Vykonávacími predpismi predloženého návrhu zákona budú výlučne opatrenia; návrh teda neráta s vydaním vyhlášky ani nariadenia vlády, ako predpokladal legislatívny zámer.
6. Predložený návrh zákona ustanovuje nadobudnutie účinnosti zákona jednotne. Vzhľadom na stav a manažment prípravy sčítania nie je delená účinnosť zákona potrebná.